b"\n_START_ARTICLE_\nDonacija\n_START_PARAGRAPH_\nDonacija (od lat. donatio - darovanje, dar), novac, oprema, umjetnine ili druga vrijednost \xc5\xa1to se s dobrotvornim ciljem daruje zakladi, grupi, instituciji ili pojedincu. Pojam 'donacija' ozna\xc4\x8dava i \xc4\x8din darovanja, i same predmete i vrijednosti koji su ustupljeni bez naknade._NEWLINE_Donatori su \xc4\x8desto tvrtke, pojedinci i zaklade. Mnoge donacije su socijalno motivirane, ili se putem njih nastoji pobolj\xc5\xa1ati javne sfere koje su va\xc5\xbene za \xc4\x8ditavu zajednicu. Primjeri za ovo drugo su donacije bolnicama, \xc5\xa1kolama, kulturnim ustanovama, programima rada s djecom i mladima, inicijativama za pobolj\xc5\xa1anje kvalitete \xc5\xbeivota, sportskim udrugama i sl. Donacije politi\xc4\x8dkim strankama se temelje na svjetonazoru i vrijednostima koje donator \xc5\xbeeli poticati u javnom i politi\xc4\x8dkom prostoru. Doniranje organa je motivirano te\xc5\xbenjom pojedinca da pomogne o\xc4\x8duvati zdravlje i \xc5\xbeivot drugih ljudi._NEWLINE_Kod zna\xc4\x8dajnijih darovanja umjetnina, \xc4\x8desto \xc4\x87e biti istaknuto ime dobro\xc4\x8dinitelja. Primjeri su Mimarina zbirka u Zagrebu i Zbirka Peggy Guggenheim u Veneciji. Donacije se nastoji poticati zakonskim propisima i dru\xc5\xa1tvenim po\xc4\x8dastima. U nekim zemljama donacije su oslobo\xc4\x91ene poreznih davanja."